《我家北山下》
元代·叶颙

我家北山下，脱冠解尘襟。古屋三五间，秋风白云深。

功名不挂口，岂受岁月侵。青山长在眼，白发任满簪。

有酒可以斟，有诗可以吟。野禽可当曲，涧水可当琴。

醉行无雅态，狂歌有馀音。逍遥黄叶径，萧散清风林。

凉飙吹我鬓，凉月洗我心。风静月不留，我心无古今。

作者简介：（1296—?）元明间金华府金华人，字景南，一字伯恺，自号云𩕢天民。元末隐居不出，至正中自刻其诗，名《樵云独唱》。入明，举进士，官行人司副。后免官家居，授徒甚众。